Adamson-Ericu muuseumi õueala on muudetud koduseks majapidamiseks, kus vaatajate ette tuuakse tegevused, mis muidu jäävad sageli silmale varjatuks.
Üle õue tõmmatud pesunöörid seovad taiese muuseumi peasaalis "Pesupäeva" näitusel välja pandud Karl Alexander von Winkleri maaliga "Napoli vaade" 1902-1904.
Ulvi Haagenseni looming kujutab ja tõlgendab igapäevaelu motiive ja koduseid toimetusi. Ta keskendub argisuse esteetikale ja eelkõige sellele, mis juhtub koristamise käigus. Kuidas me koristame? Milliseid liigutusi teeme pesemise ja küürimise ajal? Mida me sel ajal tunneme? Milliseid helisid koristamine tekitab?
Ulvi Haagensen sündis 1964. aastal Austraalias Sydneys. Kunstialase hariduse omandas ta mitmes Sydney kõrgkoolis, näitustel hakkas osalema aastast 1991. Alates aastast 2000 on kunstnik elanud Eestis. Praegu omandab ta doktorikraadi Eesti Kunstiakadeemias, tegeledes samas ka õpetamisega.
Adamson-Ericu muuseumis näituse "Pesupäev" raames avatud Ulvi Haagenseni installatsioon "Küüri!" jääb avatuks kuni 28. maini ja suletakse koos näitusega "Pesupäev".